Mkoa wa Tabora

Mkoa wa Tabora ni kati ya mikoa 31 ya Tanzania. Tabora ni jina la mji, wilaya na mkoa wa Tanzania ya kati. Eneo la mkoa ni kubwa kuliko ya mingine yote nchini, likiwa na Km² 76,151; km2 34,698 (46%) ni hifadhi ya misitu, km2 17,122 (22%) ni hifadhi ya wanyama. Mikoa inayopakana nalo ni: upande wa kaskazini Shinyanga, upande wa mashariki Singida, upande wa kusini Mbeya na Songwe, upande wa magharibi Katavi, Kigoma na Geita. Jumla ya wakazi ilikuwa watu 3,391,679 (2022https://www.nbs.go.tz). Makao makuu yako Tabora Mjini. 

Msimbo wa posta ni namba 45000.

Wilaya na wakazi
Kuna wilaya 8 (katika mabano idadi ya wakazi mwaka 2022https://www.nbs.go.tz): Tabora Mjini (308,741), Nzega Vijijini (574,498), Nzega Mjini (125,193), Igunga (546,204), Uyui (562,588), Urambo (260,322), Sikonge (335,686), Kaliua (678,447). Jina la Urambo humkumbuka Mtemi Mirambo aliyekuwa mtawala muhimu wa Wanyamwezi kabla ya kuingia kwa ukoloni.

Wenyeji wa Tabora ni hasa Wanyamwezi. Walio wengi ni wakulima na wafugaji. 

Usafiri
Mkoa wa Tabora una barabara za lami. Ipo inayoanzia Tabora mjini hadi Nzega kuelekea Mwanza, pia kutoka Nzega kuelekea Igunga mpaka Singida, nyingine ipo inayoanzia Tabora mjini mpaka Urambo yenye urefu wa km 93 na nyingine inaanzia Tabora mjini mpaka Manyoni yenye urefu wa km 254 ukipitia Itigi.

Kuna njia ya reli ya kati kutoka Dar es Salaam kwenda Kigoma kwa upande mmoja na kwenda Mwanza kwa upande mwingine.

Majimbo ya bunge
Wakati wa uchaguzi mkuu wa Tanzania mwaka 2015 mkoa huu ulikuwa na majimbo ya uchaguzi yafuatayo:
	Bukene	:	mbunge ni 	Suleiman Zedi	(CCM)
	Igalula	:	mbunge ni 	Ntimizi Rashidi Mussa	(CCM))
	Igunga	:	mbunge ni 	Dk.  Dalaly Peter Kafumu	(CCM)
	Kaliua	:	mbunge ni 	Magdalena Sakaya	(CUF)
	Manonga	:	mbunge ni 	Seif Hamis Said Gulamali	(CCM)
	Nzega Mjini	:	mbunge ni 	Hussein Bashe	(CCM)
	Nzega Vijijini	:	mbunge ni 	Hamis Kigwangallah	(CCM)
	Sikonge	:	mbunge ni 	George Kakunda	(CCM)
	Tabora Mjini	:	mbunge ni 	Emmanuel Mwakasaka	(CCM)
	Ulyankulu	:	mbunge ni 	John Peter Kadutu	(CCM)
	Urambo	:	mbunge ni 	Margareth Sitta	(CCM)
	Uyui	:	mbunge ni 	Maige Athumani Almas	(CCM)

Tazama pia
 Orodha ya milima ya mkoa wa Tabora
 Orodha ya mito ya mkoa wa Tabora

Tanbihi

T